Trump: nuk ka patur bashkëpunim me rusët gjatë fushatës
Në një intervistë me televizionin NBC, presidenti Trump tha se do ta shkarkonte ish-drejtorin e FBI-së edhe pa rekomandimin e zyrtarëve të tij.
Presidenti amerikan Donald Trump këmbënguli se nuk kishte pasur “bashkëpunim të fshehtë” mes fushatës së tij dhe qeverisë ruse. Ai i bëri komentet në një intervistë me gazetarin e NBC-së, Lester Holt dje. Presidenti Trump që e shkarkoi papritur drejtorin e FBI-së James Comey në fillim të javës, tha se FBI ishte e “zhytur në amulli.” “ Shtëpia e Bardhë ka mohuar që shkarkimi i zotit Comey të jetë i lidhur me hetimin e FBI-së për ndërhyrjen ruse në zgjedhjet amerikane, përfshirë rolin e mundshëm të këshilltarëve dhe bashkëpunëtorëve të fushatës së zotit Trump. Presidenti Trump ka mohuar çdo implikim dhe tha se donte që hetimi të bëhet siç duhet. Por zoti Trump e pranoi gjatë intervistës se i kishte menduar pasojat e mundshme të vendimit të tij tek hetimi. Këshilltarët e zotit Trump kishin këmbëngulur pas shkarkimit të befasishëm të zotit Comey se presidenti e kishte marrë vendimin mbështetur tek rekomandimi i zëvendës prokurorit të përgjithshëm, Rod Rosenstein. Përsa i takon hetimit, zoti Trump tha se zoti Comey e kishte siguruar gjatë një darke dhe dy telefonatave se vetë Presidenti Trump nuk ishte nën hetim. Presidenti nuk dukej i shqetësuar se pyetjet e tij për hetimin mund të konsideroheshin si ndërhyrje në procesin e FBI-së, ose se sjellja e tij mund të shihej si paralajmërim për pasuesin e mundshëm të zotit Comey për të mos bërë pyetje mbi lidhjet e mundshme mes personave të afërt me zotin Trump dhe ndërhyrjes së Rusisë tek zgjedhjet.